'Nirvana-baba' se saak geskrap | Maroela Media
'Nirvana-baba' se saak geskrap
Spencer Elden in 2016. Hy hou die Nirvana-albumomslag vas waarop hy as baba verskyn het. (Foto: Facebook)
'n Kaliforniese regter het Spencer Elden, die man wat vroeër vanjaar die rockgroep Nirvana gedagvaar het vir seksuele uitbuiting nadat hy as baba op die albumomslag van die album Nevermind verskyn het, se saak op prosedurele gronde van die hofrol geskrap.
Die federale regter het Maandag die saak van die hand gewys nadat Elden se regspan versuim het om 'n sperdatum na te kom om 'n teenaansoek in te dien teen Nirvana se prokureurs, wat die saak wil laat vaar.
Elden (nou 30 jaar oud) se regspan het tot 13 Januarie om weer 'n aansoek in te dien. Elden se prokureur, Robert Lewis, het Dinsdag in 'n verklaring aan AFP gesê hulle gaan die aansoek "binnekort" bring.
"Ons is vol vertroue dat Spencer toegelaat sal word om met sy saak voort te gaan," het Lewis gesê.
Elden is in 1991, toe hy vier maande oud was, kaal afgeneem in 'n swembad waar hy reik na 'n dollarnoot aan 'n vishoek, 'n foto wat een van die mees ikoniese albumomslae van alle tye geword het.
Die album Nevermind het uiteindelik 30 miljoen kopieë verkoop, met treffers soos "Smells like teen spirit" wat toetsstene van die Amerikaanse popkultuur geword het.
Luidens Elden se oorspronklike dagvaarding het nie hy of sy wettige voogde ooit toestemming gegee vir die gebruik van die foto nie.
Die albumomslag van Nirvana se 'Nevermind', wat in 1991 uitgereik is.
Volgens hofdokumente het Elden ook nooit enige vergoeding vir die foto ontvang nie en hy het minstens $150 000 (sowat R2,4 miljoen) geëis van elkeen van die rockgroep se oorlewende lede, Dave Grohl en Krist Novoselic, Courtney Love, die kurator van Kurt Cobain se boedel, die fotograaf Kirk Weddle, die kunsregisseur Robert Fisher en 'n aantal bestaande of voormalige platemaatskappye wat die album oor die laaste drie dekades versprei het.
Die hofdokumente voer ook aan dat Elden aan "uitermatige en permanente emosionele stres" ly en dat hy gevolglik 'n "lewenslange verlies aan inkomste" het.
Nirvana het in Desember in hulle mosie aangevoer dat die wet van verjaring meer as 'n dekade gelede reeds verval het en aangevoer Elden se bewering dat die foto kinderpornografie is, is "nie ernstig nie".
Elden het ook die albumomslag verskeie kere herskep, onder andere vir die album se 25ste herdenking. Weddle, die oorspronklike fotograaf, was 'n vriend van sy pa, het die familie in 2008 aan NPR gesê.
Hulle het 'n swempartytjie gehou waartydens Elden onder die water afgeneem is vir die rockgroep, wat toe nog onbekend was, se albumomslag. Elden se ouers is glo $200 (sowat R3 200) betaal vir die oorspronklike fotosessie.
kinderpornografie Nirvana VSA
Hof besluit gou oor saak teen prins Andrew
Tweeling in twee verskillende jare gebore
Nee wat. Hy wil net 'n vinnige paar dollars gemaak het.
Hy moet eerder sy ouers dagvaar.
Hy het gedink hy gaan lekker "pocket" en toe nou nie!!!! Jou ouers is betaal en die ooreengekome bedrag. Wees kwaad vir hulle as jy vir iemand wil kwaad wees. Watse permanente skade is aangerig?
Dis nou 'n regte kansvater. Miskien moet hy eerder probeer om te werk vir sy geld.
Nou hoe sou hy toestemming gee as hy nog 'n baba was? Die Amerikaners wil oral probeer om iemand te dagvaar om vinnig 'n geldjie te maak, en dit is 30 jaar terug, dalk was daar nie sulke ooreekomste nodig gewees nie, vra jou ma!